钦定古今图书集成/明伦汇编/官常典/第173卷 > 《与汝南王亮书》傅咸
## 钦定古今图书集成/明伦汇编/官常典/第173卷 > 《与汝南王亮书》傅咸

亮辅政，为太宰，欲取悦众，论诛杨骏之功，督将侯者千八十一人。咸为御史中丞。《致书》

咸以为太甲成王年在蒙幼，故有伊、周之事。圣人且
犹不免疑，况臣既不圣，主非孺子，而可以行伊、周之
事乎？上在谅暗，听于冢宰，而杨骏无状，便作伊周，自
为居天下之安，所以至死。其罪既不可胜，亦是殿下
所见。骏之见讨，发自天聪，孟观、李肇与知密旨耳。至
于论功，当归美于上，观等已数千户县侯，圣上以骏
死，莫不欣悦，故论功宁厚，以叙其欢心。此群下所宜
以实裁量，而遂扇动东安封王，孟李郡公，馀侯伯子
男，既妄有加，复又三等超迁。此之熏赫，震动天地，自
古以来，封赏未有若此者也。无功而厚赏，莫不乐国
有祸，祸起当复有大功也。人而乐祸，其可极乎？作此
者，皆由东安公。谓殿下至止，当有以正之，正之以道，
众亦何所怒乎？众之所怒，在于不平耳。而今皆更倍
论，莫不失望。咸之愚冗，不惟失望而已，窃以为忧。又
封骏之时，殿下在外，实所不综。今欲委重，故令殿下
论功。论功之事，实未易可处，莫若坐观得失，有居正
之事宜也。